google/wiki40b huggingface dataset:
Valentina Vargas

Biografi

Vargas begynte skuespillerlære hos Tania Balaschova i Paris, og kom senere til Yves Pignot School i Los Angeles. Hennes filmkarriere startet med tre viktige verk innenfor moderne fransk film; Pierre Jolivets Strictly Personal, Luc Bessons Big Blue og Jean-Jacques Annauds The Name of the Rose. Senere har Vargas jobbet med Samuel Fuller i Street of No Return, med Miguel Littín i Los Naufragos og Alfredo Arieta i Fuegos.
Vargas er trespråklig, og snakker både spansk, fransk og engelsk. Dette har gjort henne i stand til å være med i så vidt forskjellige sett som skrekkfilmen Hellraiser: Bloodline hvor hun spilte Cenobite Angelique, og komedien Chili con carne av Thomas Gilou . Hun spilte mot Jan Michael Vincent I (Dirty Games), Malcolm McDowell og Michael Ironside I (Southern Cross), og James Remar I (The Tigress ).
Etter hennes opptreden i Bloody Mallory hvor hun spilte «den onde» har hun viet seg mer til fjernsynsroller. Hun spilte i en versjon av Les Liaisons dangereuses, med Josée Dayan som regissør. Her spilte hun sammen med Catherine Deneuve, Rupert Everett, Leelee Sobieski og Nastassja Kinski.
Nordaførr EP

Nordaførr EP er en musikk-EP med RSP og Thomax, utgitt den 27. oktober 2010.
Alti Sunndal

Alti Sunndal (tidligere Amfi Sunndal) er et kjøpesenter på Sunndalsøra på Nordmøre. Senteret har rundt 30 butikker, inkludert apotek, Vinmonopolet og to spisesteder. I tillegg har de 350 gratis parkeringsplasser.
Kjøpesenteret åpnet for første gang dørene i 1962 og er dermed ett av landets eldste. Det har blitt ombygd og utvidet flere ganger; bl.a. i 1988 og 2008, og har per 2019 et samlet areal på 23.000 m2. 
19. september 2019 endret senteret navn fra Amfi til Alti Sunndal, og ble en del av kjøpesenterkjeden Alti. Senteret er forvaltet av Alti Forvaltning AS og eies av LL Holding AS.
Captured by the Norwegians

Captured by the Norwegians er en fotobok av Robert A. Robinson, utgitt i 1958 på Eide forlag.
Boka er et sjelden fotografisk dokument over det norske hverdagslivet på 1950-tallet, og er omtalt over flere sider i boka Norsk fotohistorie frå daguerreotypi til digitalisering fra 2007.
Hemilophini

Utseende

Små til middelsstore, spinkle, ofte rødlige trebukker. Antennene er gjerne omtrent så lange som kroppen. Noen slekter etterligner giftige biller i familien Lycidae og Lampyridae og har påfallende farger og vingeformer, ofte er kroppen nærmest dråpeformet.

Utbredelse

Gruppen er utbredt i Amerika, fra det sørlige USA og sørover, inkludert øyene i Karibia.
Who Will Open Mercy's Door?

«Who Will Open the Mercy's Door?» er en amerikansk salme. Teksten ble skrevet av i Ina D. Ogdon i 1912. Melodien ble skrevet av Bentley D. Ackley i cirka 1905.

Norsk versjon

Den norske tittelen er «Hvem vil åpne Nådens dør?»
Kanshan kullkraftverk

Kanshan kullkraftverk er et kullkraftverk som ligger i provinsen Jiangsu i det østlige Kina. Det har en installert produksjonskapasitet på 1200 MW fordelt på 2 turbiner. Anlegget stod ferdig i 2007.
Gulnora Karimova

WikiLeaks

Karimova ble omtalt i to WikiLeaks-dokumenter fra USAs ambassade i Tasjkent fra 2005. De beskriver en hensynsløs fremgangsmåte for å sikre seg økonomiske verdier via russiske selskap, der hun åpenbart bruker mafialignende metoder. Det spekuleres i om hun skal bygges opp som presidentkandidat for å etterfølge faren, men det konkluderes med at hun er den mest forhatte personen i Usbekistan.
Isidis Planitia

Isidis Planitia er en slette beliggende inne i et enormt nedslagsbasseng på planeten Mars, sentrert ved 12.9°N 87.0°E. Bassenget er den tredje største nedslagsformasjonen på planeten etter Hellas og Argyre-bassengene – det er rundt 1 500 km i diameter. Siden bassenget er dekket av støv fremstår det ofte som lyssterkt sett fra teleskop og ble kartlagt som en klassisk albedoformasjon.
Costa Rica under Panamerikanske leker 1955

Costa Rica under Panamerikanske leker 1955. Costa Rica deltok i de andre Panamerikanske leker som ble arrangert i Mexico by mellom 12. og 26. mars 1955. De vant ikke noen medaljer.
Nouruz

Nouruz (persisk: نوروز) (nyttår) blir feiret av befolkningen i Tyrkia, Afghanistan, Iran, irakisk Kurdistan, Aserbajdsjan og øvrige land i Sentral-Asia; i tillegg markeres dagen over hele verden av diaspora-befolkning fra denne regionen, slik som bahaier og kurdiske utvandrere. Det nye året begynner mellom 20-22. mars (beroende på solens posisjon over horisonten). Ordet kommer fra gammelpersisk; nava = ny + rəzaŋh = dag/dagslys («ny dag/dagslys»), og har fremdeles den samme betydningen i modern persisk (nou = ny og ruz = dag). Feiringen har sine røtter flere tusen år tilbake til zoroastrismen, og er skrevet inn på UNESCOs liste over Mesterverker i muntlig og immateriell kulturarv.
Bortenfor stillheten

Handling

Filmens hovedperson «Lara» har døvstumme foreldre, og må oversette for dem når de gjør dagligdagse ting som å gå i banken eller på foreldremøter.
En julaften gir hennes musikkinteresserte tante Clarissa henne en klarinett, og «Lara» begynner å oppdage musikkens verden, som er ukjent for hennes foreldre. Hun blir en dyktig klarinettist, og da hun er 18 ønsker hun å begynne på musikkonservatoriet i Berlin. Dette må hun kombinere med farens avhengighet av henne, og hans sorg etter morens død i en trafikkulykke.

Priser og nominasjoner

Filmen mottok i 1997 den tyske filmprisen i klassen for beste skuespillerinne og beste musikk. Den ble dessuten nominert til prisen for beste film, beste regissør og beste debutant. Videre mottok filmen den bayerske filmprisen i klassen for beste unge regissør og beste musikk og hovedprisen ved filmfestivalen i Tokyo. I 1998 ble filmen nominert til Oscar for beste utenlandske film.
Knekkebrød

Knekkebrød er bakt av rugmel. Deigen er hevet ved hjelp av surmelk. Brødet er stekt i tynne plater som siden er tørket ved svak varme. Wasa fra Sverige er verdens største knekkebrødprodusent.
Jødinden

Jødinden, elleve blomstrende tornekviste er en diktsamling av Henrik Wergeland, utgitt høsten 1844. 
Diktene ble skrevet mens han lå på sykeleiet. Boka kan betraktes som et supplement til Jøden fra 1842.
I denne samlingen konsentrerer Wergeland seg mer om de jødiske kvinnene og deres offer. Noen av stykkene er små skuespill, og et par av dem har vært yndede framføringsnumre i regi av suttung-grupper for barn og unge, spesielt «Sjelekamp og Seier» og «Blodet». Det første, en enakter, handler om en jødisk mor som får sønnen sin drept på guttens fødselsdag, og som velger å beskytte og oppdra sønnens morder, en forsømt gutt fra gata. Det andre stykket forteller om to jenter, den ene jødisk, den andre kristen, som beviser for hverandre at de begge har det samme blodet av samme farge, etter at den jødiske jenta er blitt mobbet for «verre blod» av en lekekamerat. Med barn og unge er det bare første del, Barnet, som er satt opp. 
Diktene «Paa Sygelejet» og «Følg Kaldet» er mer personlige. Det første regnes til «dødsleiediktene», mens det siste nok er å regne for et programdikt. I forbindelse med Wergelandsfesten på Tangen har det vært regnet som en ære for smågutter å få være med på opplesningen av dette diktet. 
Mange av Wergelands dikt er blitt satt opp med barn og unge som utøvere, for eksempel "Røst i Ørkenen", «Jeg er nu saadan, jeg» og «Kvinnene på Kirkegården» - et av Wergelands store toleransedikt, og i slekt med «De tre» som står i diktsamlingen Jøden fra 1842, og med «I Tordenen» i hans første diktsamling fra 1829. 
I 1983 fikk hele diktsyklusen Jødinden dramatisk form på Suttungteatret, med teatrets voksne skuespillere. Svein Gundersen var regissør, arkitekt Tore Lahn scenograf, Karen Høie spilte den krevende rollen som Tabitha.
Villa Collemandina

Frazioni

Kommunen omfatter følgende frazioni:
Corfino, Canigiano, Magnano, Pianacci, Massa og Sassorosso.
Liberalt demokrati

Et liberalt demokrati eller konstitusjonelt demokrati er den dominerende form for demokrati i det 21. århundre. Liberalt demokrati er et bredt begrep for ulike demokratiske politiske systemer der demokratiske valg, velfungerende demokratiske institusjoner og beskyttelse av enkeltindividets rettigheter står sterkt. Liberalt demokrati regnes ofte som motsetningen til autoritære og totalitære styreformer.
Liberale demokratier kan ha en rekke forskjellige konstitusjonelle former: de kan være republikker, som USA eller Frankrike, eller konstitusjonelt monarki, som Storbritannia eller Danmark. Det kan ha et presidentsystem (USA), et parlamentarisk system (Westminster-system, Storbritannia og samveldelandene), eller et hybrid semipresidentsystem (Frankrike).
Begrepet «liberal» i «liberalt demokrati» betyr ikke at regjeringen følger den politiske ideologien liberalisme. Det er i stedet en henvisning til faktumet at liberale demokratier har konstitusjonell beskyttelse av individers rettigheter over for regjeringsmakten, som først ble foreslått i opplysningstiden av filosofer (Herunder Jean-Jacques Rousseau og Thomas Hobbes), som utviklet idéen om en samfunnskontrakt mellom folket og statsmakten.
Norrahammar

Norrahammar er den sydøstre delen av tettstedene i Jönköping. Det er et bedriftssamfunn, oppvokst omkring Norrahammars bruk. Norrahammar er siden 1970-tallet vokst sammen med Jönköping. Norrahammar ligger i dalen til Tabergsån. Det bor 8 836 innbyggere i kommunedelen.
Samfunnet Norrahammar vokste opp omkring Norrahammars bruk som blant annet produserte jernovner og varmepanner. Bruket ble lagt ned på begynnelsen av 1980-tallet.
I Norrahammar ligger blant annet grunnskolene Brodalsskolan, Slättenskolan, 7-9-skolan Flahultsskolan, som er oppsamlingskole for hele Tabergsdalen (inkludert Norrahammar, Taberg, Hovslätt og Månsarp).
Krohgstøtten sykehus

Krohgstøtten sykehus var et sykehus i Storgata 40 i Oslo, bygget i 1859 som byens første kommunale sykehus, tegnet av arkitekt Christian H. Grosch. 
På Krohgstøtten var det primært plasser for pleie av kronisk syke, men en tid var her både barneavdeling og fødestue. I 1900 hadde sykehuset også en kirurgisk avdeling, og der ble det etablert en kommunal legevakt. Den kirurgiske avdelingen ble flyttet til Ullevål i 1903. Legevakten ble da værende og skilt ut som egen avdeling, og har vært her siden.
Da den medisinske blokken ved Ullevål sykehus stod ferdig i 1916, ble Krohgstøtten en avdeling av Ullevål sykehus. Men da også rehabiliteringsavdelingen ble flyttet til Ullevål i 1988, var det lite igjen av sykehusdriften, og i 1989 ble Krohgstøtten sykehus nedlagt. Fra da har det bare vært legevakt her, en virksomhet som etter hvert ble en egen kommunal etat. 
Anlegget hadde også en tilhørende kirke, men en stor del av dette ble revet i 1950-årene, da det nye legevaktsbygget ble oppført. Noe av det opprinnelige sykehuset står fortsatt, som den sørvestre delen av Oslo legevakt.
Abu Muslim

Abu Muslim Abd Rahman ibn Muslim Khorasani (arabisk: ‏أبو مسلم عبد الرحمن بن مسلم الخراساني‎; født ifølge noen kilder ca 720 i Merv, men ifølge andre ved Isfahan, myrdet 12. februar 755 i Kufa i Irak) var en persisk opprørsleder.
Abu Muslim anførte i 747 et opprør i Khorasan som førte til at umajjadenes dynasti falt og ble erstattet av abbasidenes kalifat. Han var en stor lederbegavelse som forstod å utnytte den folkelige misnøye og å drive antiumajjadisk propaganda. Etter det nye kalifatets opprettelse fikk Abu Muslim Khorasan som forlegning, men ble avsatt avsatt senere av Al-Mansur og ble myrdet.
Måneskinnsgurami

Utbredelse og habitat

Måneskinnsguramien er autokton til Mekongelven i Kambodsja og Vietnam og Chao Phraya-elven. Den har også blitt introdusert i Colombia ved et uhell etter at arten ble sluppet ut fra akvarieoppdrettsfasiliteter.
Al-Muhtadee Billah Bolkiah

Biografi

Al-Muhtadee Billah studerte ved Emanuel School i London og Magdalen College i Oxford i 1997. Da han studerte i Oxford fulgte han et studium spesialtilpasset ham, som omfattet islamske studier, handel, diplomati og internasjonale relasjoner. Grunnskolen gikk han ved St. Andrews School i Bandar Seri Begawan i Brunei.
Den 10. august 1998 ble han utnevnt til Bruneis kronprins, noe som vil gjøre ham til Bruneis 30. sultan.
Kronprinsen er også Senior Minister ved statsministerens kontor, og statsministeren er hans far, sultanen av Brunei. Han er også general i Brunei Armed Forces, og ble av sin far utnevnt som nestledende generalinspektør i politiet – Royal Brunei Police Force. Som Senior Minister er han også leder for den nasjonale katastrofehåndteringskomiteen. Da Bruneis nye sentralbank ble etablert 1. januar 2011 ble Al-Muhtadee Billah sentralbanksjef (chairman).
Når Sultanen er i utlandet er han utpekt til å fungere som stedfortredende sultan.
Pontus Jansson

Malmö FF

Jansson startet karrieren i sin lokale fotballklubb, Arlövs BI. I en alder av 15 år gikk han til Malmö FF i 2006. Han spilte for klubbens juniorlag fram til han debuterte for A-laget i 2009. Jansson spilte i ulike posisjoner i starten, men har vært midtstopper siden begynnelsen av 2010-sesongen. Janssons debut var som spiss, men da Jasmin Sudić var ute i en lengre periode på grunn av skade, spilte Jansson fra start i en defensiv rolle. Jansson spilte 18 kamper da Malmö FF tok seriegull i 2010-sesongen. Jansson mistet siste delen av sesongen på grunn av skader.
Etter å ha startet 2011-sesongen på benken, fikk Jansson tillit av Malmö FFs nye trener Rikard Norling. Jansson avsluttet sesongen med 15 spilte seriekamper, samt ni kamper i Europa.
Janssons store gjennombrudd var 2012-sesongen, da han spilte alle 30 seriekampene for Malmö FF som midtstopper, første halvdel sammen med Daniel Andersson i midtforsvaret, andre halvdel sammen med Filip Helander.
Jansson var også en nøkkelspiller i 2013-sesongen, da han spilte 24 seriekamper og scoret ett mål. Målet kom som en utligning mot tittelutfordrer IFK Göteborg i hjemmemøtet 25. august 2013, da Malmö FF vant 3–1. Jansson var nominert som årets forsvarsspiller i Allsvenskan i 2013. Han spilte også kvalifiseringskampene til Europaligaen 2013/14.
I løpet av 2014-sesongen spilte Jansson ni av tolv mulige kamper før overgangen til Torino. Han spilte også samtlige kamper for Malmö FF i Svenska Cupen 2013/14, da klubben tok seg til semifinalen. Jansson startet sesongen i start-elleveren, ble ble erstattet av Erik Johansson da det ble klart at han ville forlate klubben ved neste overgangsvidu.

Torino

Det ble 24. april 2014 klart at Jansson ville gå til Serie A-klubben Torino i en gratis overgang. Overgangen ble gjennomført 1. juli 2014, og Malmö FF mottok en overgangssum for å slippe spilleren en måned før kontrakten utløp.

U21

Jansson spilte første kamp for Sveriges U21-lag i en vennskapskamp mot Portugal 9. februar 2011. Den 2. juni 2011 var han kaptein da laget møtte Norge, og scoret det første målet i det som skulle bli en 4–1-seier til Sverige.

A-landslaget

Jansson ble tatt ut til treningskamp for Sverige januar 2012. Treningskampen er en årlig tradisjon for Sverige, og laget som tas ut, har tradisjonelt mange spillere fra de skandinaviske seriene. Janssons første kamp var mot Bahrain 18. januar 2012. Han var også tatt ut til en vennskapskamp mot England 14. november samme år, hvor han var ubenyttet reserve, og var igjen tatt ut til vinter-kampene i 2013.
Han ble tatt ut i Sveriges EM-tropp til EM i Frankrike 2016.
Han ble tatt ut i Sveriges tropp til VM i fotball 2018 i Russland.
Arutua

Arutua er en atoll og en kommune i Tuamotuøyene i Fransk Polynesia. Folketellingen i 2017 viste et innbyggertall på atollen på 808 og med 1 694 i hele kommunen, som også omfatter atollene, Apataki, med 442 innbyggere, og Kaukura, med 414 innbyggere.
Rautini er den viktigste landsbyen. Den ble ødelagt av syklon i 1983, men ble gjenoppbygd.
Det er flyplass på Arutua.
Fylkesvei 82

Nasjonale turistveier

Strekningen på europavei 10 mellom Å og Melbu fikk status som Nasjonal turistvei Lofoten 6. september 2007. Fergeforbindelsen Fiskebøl – Melbu er fremdeles en del av turistveien etter at Lofotens fastlandsforbindelse ble åpnet.
Sammen med delstrekninger av Fv7702Fylkesvei 7702 og Fv7698Fylkesvei 7698 har også strekningen mellom Andenes og Tofta i Andøy fått status som nasjonal turistvei Andøya.  Turistveien er 58 km lang.
Nokia (selskap)

Omfang

Nokia har salgskontorer i 140 land (2004-tall). I tillegg til Europa er de spesielt godt representert i Østen og USA, men med noen salgskontorer også i Australia, Sør-Amerika samt to i Afrika. USA og Kina er de største enkeltmarkedene, mens Europa samlet utgjør ca. 50 prosent av omsetningen. I tillegg har Nokia også forsknings- og utviklingsenheter i 14 land samt produksjon i 10 land.
Nokia har over 60 000 ansatte (2014); herav 25 000 innen mobiltelefoni, 25 000 innen nettverk og 10 000 på øvrige telecom-områder. Av disse arbeider over 23 000 personer i Finland, og bare i 1999 ble det ansatt over 12 000 personer i Nokia. Selskapets slagord var «Nokia Connecting People».
2. september 2013 ble det annonsert at Microsoft ville kjøpe Nokias mobiltelefonvirksomhet i en avtale med total verdi 7,17 milliarder dollar. Avtaler gjelder både den delen av Nokia som produserer smart-telefoner basert på Microsofts Windows Phone, men også den delen som produserer rimeligere telefoner som ikke er basert på Microsofts teknologi.

Nokia i Norge og internasjonalt

Nokia var lenge den ledende produsenten innen mobiltelefoner i verden, men etter 14 år, i 2012, måtte selskapet gi fra seg denne ledelsen.
I juni 2008 kjøpte Nokia det norske børsnoterte selskapet Trolltech. Trolltechs virksomhet ble senere, i april 2011, solgt til finske Digia.
I november 2012 kjøpte Nokia norske Smarterphone, et firma som utviklet et operativsystem for enklere mobiltelefoner (feature phones).
Smarterphones operativsystem ble brukt som basis for Nokias nye Asha-serie av telefoner som ble lansert i september 2013.
Utviklingsvirksomheten på mobiltelefoner i Norge ble avviklet etter at Microsoft i juli 2014 besluttet å avvikle vesentlige deler av utvikling og produksjon av mobiltelefon, inkludert Asha-serien.

Nokia og Siemens

19. juni 2006 annonserte Nokia og  Siemens' telekommunikasjonsdivisjoner at de ville fusjonere til det nye selskapet Nokia Siemens Networks. 1. april 2007 var datoen som ble satt til når det nye selskapet skulle starte sine operasjoner.
Selskapet ble i 2009 kjent for å ha levert et senter for monitorering av teletrafikk til Iran. Selskapet hevdet at utstyret er levert for å brukes i ordinær og lovlig virksomhet. Dette er en vanlig måte å omtale utstyr for avlytting og arkivering av telesamband, mobiltelefoner og internett-trafikk. Avdelingen som vedlikeholder overvåkingssenteret er siden solgt til Perusa Partners Fund LLP.
I juli 2013 ble det annonsert at Nokia kjøper tilbake Nokia Siemens Networks for en sum av 2,21 milliarder dollar. 15. april 2015 kunngjorde selskapet at det hadde avtalt å kjøpe alle aksjene i Alcatel-Lucent for 15,6 milliarder euro. Overtakelsen skal ifølge Nokia finne sted tidlig i 2016 forutsatt konkurransemyndighetenes godkjennelse. Bell Labs vil bli opprettholdt, mens varemerket Alcatel-Lucent skal erstattes av Nokia.
Lissomelas

Utseende

En middelsstor (20-25 millimeter) gullbasse, men en av de større artene i gruppen Cremastocheilini. Kroppen er langstrakt og beina forholdsvis korte og kraftige, halvmatt svart uten synlig punktering bortsett fra på scutellum. Antennenes første ledd er stort og nærmest trekantet. Pronotum er mye smalere enn dekkvingene.

Utbredelse

Arten er utbredt i det sørlige USA og Mexico.
Satire

Satire er vittig spott, det vil si en forteller- eller kunstform som kritiserer eller kommenterer mennesker, samfunn, politikk, fenomener og tanker i samtiden på en humoristisk og poengtert måte. Satiren bruker gjerne ironi, grove overdrivelser og karikaturer for å latterliggjøre og synliggjøre svakheter ved systemene eller gjøre narr av menneskenes laster og skrøpeligheter. Satire kan være reint underholdende eller brukes som politisk kampmiddel og omfatter alt fra spydige kommentarer og vitser til refsende pamfletter og store diktverk. En god satire kan derfor ha en viktig frigjørende funksjon i samfunnets regulering av makt.

Historikk og eksempler

Samfunnskritiske spøker og syrlige kommentarer har svært lange tradisjoner i menneskenes kulturhistorie. Satire var opprinnelig en type folkelige, dramatiske festspill, såkalte satyrspill, i oldtiden, men ble etter hvert en diktsjanger som skulle vise menneskenes dårskap og laster i privatlivet og offentligheten. Av romerske satirikere kan nevnes Ennius, Horats og Persius Flaccus. Størst er likevel Juvenalis (ca. 60–127 e.Kr.), som i fem bøker fritt kritiserte Romas moralske forfall og latterliggjorde både grekere, romerske patrisiere og transvestitter.
Fra 1400-tallet ble sjangeren igjen populær og nådde et høydepunkt på 1700-tallet. Satirikere i denne tradisjonen  omfatter Shakespeare, Rabelais, Erasmus, Boileau, Cervantes, Swift, Voltaire og Holberg. Av en mengde kjente eksempler på satirisk litteratur kan nevnes Sebastian Brants klassiske Das Narrenschiff fra 1492 og Jonathan Swifts Gullivers reiser fra 1726.
Samuel Johnson anså satire som en svært effektiv måte «å justere ondsinn og dårskap» på, mens John Dryden sa: «Satirens sanne mål er å korrigere laster.»
Satire er i vår tid kjent fra en uendelig mengde underholdningsinnslag i massemediene, enten det dreier seg om det russiske vittighetsbladet Krokodil, den amerikanske TV-serien South Park eller radioprogrammet Hallo i uken fra NRK. Knut Nærum er en typisk samfunnskritisk forfatter som bruker satire som et viktig virkemiddel i sine bøker og tegneserier.
Aegognathus soulai

Utseende

En nokså liten til middelsstor (ca. 24 millimeter), matt brunoransje og svart hjortebiller. Hannen har sterkt forstørrede kjever som er krumme med en bred, skrått oppoverrettet tann på innersiden, slik at de blir gevirlignende. Kjevene er svarte, hode og pronotum brunoransje med svarte tegninger, dekkvingene hovedsakelig svarte, sømmen og et par brede, opphøyde lengderibber er brunoransje. Hodet er rektangulært, mye bredere enn langt, foran bredt og grunt, U-formet innbuktet. Pronotum er avrundet firkantet, innsnevret ved roten. Dekkvingene er nokså sterkt punkterte og fint hårete. Beina er svarte. Hunnen ligner hannen men uten de forstørrede hodet og kjevene, oversiden blankere og mer tydelig punktert.

Utbredelse

Arten lever i Peru.
International Solidarity Movement

International Solidarity Movement (ISM) er en internasjonal fredsbevegelse som gjennom ikke-voldelig motstandsarbeid, dokumentasjon av overgrep og tilstedeværelse i det okkuperte Palestina arbeider for å skape «oppmerksomhet om den palestinske frihetskampen og få slutt på den israelske okkupasjonen». Organisasjonen ble grunnlagt i 2001 av palestineren Ghassan Andoni, israeleren Neta Golan, palestinskamerikaneren Huwaida Arraf, den palestinske aktivisten George N. Rishmawi og amerikaneren Adam Shapiro.
Rachel Corrie var et kjent medlem av bevegelsen.
Korntrikken

Korntrikken i Oslo transporterte korn fra havna til møller på Grünerløkka og Sandaker.
Trikken begynte å frakte korn fra 1918. De første årene ble det benyttet ombygde gamle trikker. Senere ble det anskaffet spesialbygde grå korntrikker. Korntrikken var en del av bybildet fram til 1967. Den første tiden ble kornet kun kjørt fra kaia på Vippetangen opp til Bjølsen Valsemølle på Sandaker. Senere begynte man også å kjøre korn til Nedre Foss mølle, via et sidespor fra trikkelinjen opp over Grünerløkka.
I dag er den gamle siloen ved Nedre Foss mølle bygget om til studentboliger, og en kopi av frontpartiet på en av de gamle, grå korntrikkene er utstilt i inngangspartiet på Grünerløkka studenthus.